ПРАВИЛА
 за
 провеждане на избори за Студентски съвет

 (за мандат 2021/2023 г.)
Чл. 1. Кандидатиране
(1) Кандидат за член на Студентски съвет (СС) може да е всеки студент с действащи права и всеки зачислен докторант.
(2) За да участва в изборите за СС, кандидатът трябва да се регистрира чрез документи по образец, утвърдени от Централната избирателна комисия (ЦИК): 

1. заявление-декларация; 

2.1. за СТУДЕНТИ - уверение, заверено от Деканатите, че сте СТУДЕНТ в редовна или задочна форма на обучение ИЛИ копие от студентска книжка – първа страница и страница със записан зимен семестър на академичната 2021/2022г.

2.2 за ДОКТОРАНТИ – копие от заповед за зачисление;


3. мотивационно писмо;


4. портретна снимка - паспортен формат.
(3) Сканирани, документите се изпращат на електронната поща - sc.nha.elections2021@gmail.com в срок от 00:00 часа на 12.10.2021г. до 23:59 часа на 17.10.2021г.
(4) В декларацията кандидатът може да посочи застъпник, който да следи за прозрачността на избора от негово име.

(5) Различни кандидати не могат да посочват един и същи застъпник, а ЦИК трябва да следи за това.

(6) При неспазване на изискванията за съдържание, ЦИК следва да изпрати указание до електронната поща на кандидата в срок 24 часа от подаването.

(7) Указанията на ЦИК по предходната алинея следва да се отстранят в срок от 3 (три) дни, но не по-късно от 23:59 часа на 17.10.2021г.
Чл. 2. Информиране

(1) ЦИК, в срок до 2 (два) дни след подаването на документите, при липса на основания отхвърлящи редовността им, ще качи на сайта на НХА кратко описание на всеки участник съдържащо: трите имена, факултета, снимка и мотивационното писмо на кандидата.
Чл. 3. Изборна процедура
(1) Изборите ще се проведат на място с хартиени бюлетини
(2) Гласуване се осъществява само след показване на студентска книжка със заверен зимен семестър пред член на ЦИК.
(3) За всеки факултет ще бъде създадена самостоятелна бюлетина с подредени по азбучен ред кандидати, даваща възможност анонимно да бъде гласувано за неопределен брой кандидати чрез ограждане с „О“ на номера на дадения кандидат за „ДА“ или чрез задраскване с „Х“ на номера на дадения кандидат за „НЕ“.  Бюлетината следва да бъде изцяло попълнена, при наличие на празни полета, тя се счита за невалидна.
(4) Урните за гласуване, заедно с представителите на ЦИК ще бъдат разположени на три места – НХА, ул. „Шипка 1“; НХА, бул. „Цариградско шосе 73“; НХА - филиал Бургас.
Чл. 4. Изборен период
Изборният ден започва в 10:00 часа на 21.10.2021г. и завършва в 19:30 часа на 21.10.2021 г. 

Чл. 5. Установяване на изборни резултати
ЦИК установява изборните резултати като разпечатва предварително запечатаните урни и преброява гласовете в деня на преброяването. На място могат да присъстват само и единствено ЦИК и посочените от кандидатите застъпници.
Чл. 6. Установяване на избрани членове на СС
(1) За избран се смята кандидатът от съответния факултет, получил най-много гласове.

(2) Избраните кандидати се подреждат според броя на получените гласове по низходящ ред до попълване на местата в квотата на факултета.

(3) Ако няколко кандидати имат равен брой гласове и това е от значение дали кандидатите ще се считат за избрани, се провежда балотаж между тях. ЦИК определя ден, в който се провежда балотажът, и информира студентите от съответния факултет за това.
Чл. 7. Обявяване на резултатите
(1) ЦИК обявява резултатите от провеждането на изборите с решение в срок до 16:30 на 22.10.2021г. на интернет страницата на СС.
Чл. 8. Обжалване на изборните резултати
(1) Всеки студент или докторант, имащ право да гласува към момента на провеждане на изборите, има право да обжалва решението на ЦИК по чл. 7, в цялост или за конкретен факултет, чрез писмена жалба, подадена в деловодството на НХА, адресирана до ЦИК. 
(2) В своята жалба студентът или докторантът следва да посочи нарушението, което смята, че е извършено, а в случай на неправомерна агитация по електронен път, да приложи към него съответните доказателства – извлечение от интернет браузър.

(3) Жалбата се разглежда от ЦИК. 
(4) Ако решението на съответната Комисия докаже или потвърди нарушение на настоящите правила, изборите се провеждат отново.

Чл. 9. Срокове за обжалване
(1) Обжалване може да се извърши в 3 (три) дневен срок пред ЦИК, считано от обявяване на изборните резултати. ЦИК следва да се произнесе в двудневен срок с аргументирано становище.
Чл. 10. Отказ за регистриране на кандидат
(1) ЦИК може да откаже регистрацията на кандидат, подал заявление за участие в изборите, на следните основания:

1. Неспазване на изискванията на чл. 1 от настоящите правила;
2. Констатирана несъвместимост между изискванията на Закон, Правилника за устройството и дейността на НХА  и Правилника.
3. Деклариране на неверни данни.

